**Մամուլի հաղորդագրություն**

**18 մայիսի 2016թ.**

**Ավետիսյանների ընտանիքի սպանության գործով տասնութերորդ դատական նիստի մասին**

2016 թվականի մայիսի 13-ին ռուսական 102-րդ ռազմաբազայի տարածքում տեղի ունեցավ Շիրակի մարզի ընդհանուր իրավասության դատարանի տասնութերորդ արտագնա դատական նիստը՝ Ավետիսյանների ընտանիքի սպանության գործով:

Նախորդ դատական նիստին տուժողի իրավահաջորդի ներկայացուցիչ, ՀՔԱ Վանաձորի գրասենյակի իրավաբան Արայիկ Զալյանի կողմից ներկայացված միջնորդությունը՝ Վ. Պերմյակովի ձերբակալման և ՌԴ Սահմանապահ զորքեր տեղափոխելու գործընթացին մասնակցած ոստիկանության աշխատակիցների տվյալները պարզելու և դատարան հրավիրելու վերաբերյալ, մերժվեց Դատարանի կողմից:

Մերժվեց նաև Ա. Զալյանի միջնորդությունը՝ Ավետիսյանների բնակարանի անմիջական հարևաններին դատարան հրավիրելու վերաբերյալ, որով, մասնավորապես, միջնորդվել էր հրավիրել Ավետիսյանների բնակարանի դիմաց և անմիջական հարևանությամբ գտնվող տների բնակիչներին, ինչպես նաև Ավետիսյանների բնակարանի հակառակ ուղղությամբ գտնվող փողոցի երկու տան բնակիչներին (վերջին երկու տները Ավետիսյանների բնակարանին կից են):

Վերոնշյալ անձինք, լինելով Ավետիսյանների անմիջական հարևանները, կարող էին գործի ելքի համար կարևոր տեղեկատվության տիրապետել, այն դեպքում, որ Ավետիսյանների բնակարանում ԱԿՍ-74 տեսակի ինքնաձիքից կատարվել է 28 կրակոց:

Վերջիններս գործի քննության շրջանակներում երբևէ չեն հարցաքննվել և հայտնի չէ, թե գործի վերաբերյալ ինչ տեղեկատվության են տիրապետում:

Վ. Պերմյակովի մյուս ծառայակիցները, որոնք հրավիրվել էին դատարան, այդ թվում՝ նրա անմիջական հրամանատար Ա. Նիկիշինը, համապատասխան գրություններով հրաժարվել էին ներկայանալ դատարան՝ խնդրելով հրապարակել իրենց նախաքննական ցուցմունքները:

Վերջինիս նախաքննական ցուցմունքից պարզ է դառնում, որ Գյումրի տեղափոխվող զինծառայողների ընտրությունն առանձնապես խիստ ընթացակարգով տեղի չի ունեցել, ստուգվել են միայն նրանց փաստաթղթերը՝ անճշտություններից խուսափելու համար: Վ. Պերմյակովի առնչությամբ նշել է, որ վերջինիս վարքագծում որևէ արտառոց բան չի նկատել:

Հրապարակվեցին նաև մյուս երկու զինծառայողների նախաքննական ցուցմունքները, որոնք ևս պնդել են, որ Վ. Պերմյակովը ոչնչով առանձնապես աչքի չի ընկել, սովորական վարքագիծ է դրսևորել:

Հաջորդ դատական նիստին տուժողի իրավահաջորդների ներկայացուցիչների միջնորդությամբ կհարցաքննվի գործով ներգրավված ևս մեկ վկա:

Ավետիսյանների սպանության գործով Շիրակի մարզի ընդհանուր իրավասության դատարանի հաջորդ արտագնա դատական նիստը նշանակված է 2016 թ. մայիսի 27-ին՝ ժամը 12:00-ին: